b'\n_START_ARTICLE_\nQuartet Vocal Orpheus\n_START_SECTION_\nOrigen\n_START_PARAGRAPH_\nL\xe2\x80\x99any 1920 quatre integrants de l\xe2\x80\x99Orfe\xc3\xb3 Gracienc van decidir de crear un quartet vocal de veus masculines. El primer concert va tenir lloc al Grup Excursionista Minerva del Poblenou l\'any 1920. El 22 de juny de 1935 actu\xc3\xa0 al Teatre Circ Olympia de Barcelona en una festa de celebraci\xc3\xb3 organitzada per la R\xc3\xa0dio Associaci\xc3\xb3 de Catalunya (RAC). En declarar-se la Guerra Civil, el quartet es va dissoldre i tan sols es reunia per fer recitals amb finalitats ben\xc3\xa8fiques a hospitals i per ajudar els damnificats de la guerra. Un cop acabada la contesa b\xc3\xa8l\xc2\xb7lica, es van tornar a reunir per reprendre els concerts amb el seu repertori habitual, que estava format per obres com ara l\xe2\x80\x99Ave Maria de Tom\xc3\xa1s Luis de Victoria, Negra sombra de Juan Montes o La truita de Franz Schubert._NEWLINE_Altres integrants hist\xc3\xb2rics foren Dom\xc3\xa8nec Capellera, Ricard Mairal, Enric Climent, Josep Montfort, Eduard Artells.\n_START_SECTION_\nM\xc3\xbasica en films\n_START_PARAGRAPH_\nVan participar en un curtmetratge d\xe2\x80\x99Ignacio F. Iquino Buscando estrellas (1941), amb el qual el realitzador buscava conv\xc3\xa8ncer els patrocinadors del seu proper llargmetratge. Aquest curt acompanyava sovint les actuacions del quartet, per\xc3\xb2 avui no se\xe2\x80\x99n conserva cap c\xc3\xb2pia. El debut del quartet en el m\xc3\xb3n de l\xe2\x80\x99animaci\xc3\xb3 es va produir un anys despr\xc3\xa9s, en posar la banda sonora al migmetratge d\xe2\x80\x99Artur Moreno produ\xc3\xaft per Balet y Blay El capit\xc3\xa1n tormentoso (1942). Un any despr\xc3\xa9s, el director valenci\xc3\xa0 rebria l\xe2\x80\x99enc\xc3\xa0rrec de realitzar el seu primer llargmetratge, Garbancito de la Mancha, i no dubt\xc3\xa0 de tornar a contractar el quartet gracienc per a la banda sonora._NEWLINE_Les can\xc3\xa7ons de m\xc3\xa9s \xc3\xa8xit del quartet van ser bandes sonores de pel\xc2\xb7l\xc3\xadcules compostes moltes pel mestre Joan Duran i Alemany. A tall d\xe2\x80\x99exemple cal citar "El camel\xc3\xb3n", d\'El profesor memori\xc3\xb3n (1941) d\xe2\x80\x99Ignacio F. Iquino, o "Pupupid\xc3\xba", del film del mateix director El difunto es un vivo (1941)._NEWLINE_L\xe2\x80\x99any 1950 el quartet participa en el llargmetratge d\xe2\x80\x99animaci\xc3\xb3 dirigit per Alexandre Cirici-Pellicer \xc3\x89rase una vez\xe2\x80\xa6 (1950).'